## Pravilnik o uvjetima za obavljanje poslova dostave u kaznenom i prekršajnom postupku

### NN 29/2003 (26.2.2003.), Pravilnik o uvjetima za obavljanje poslova dostave u kaznenom i prekršajnom postupku

# MINISTARSTVO PRAVOSUĐA, UPRAVE I LOKALNE SAMOUPRAVE

407

Na
temelju članka 144. Zakona o kaznenom postupku (»Narodne novine« broj 110/97.,
27/98., 58/99., 112/99., i 58/02) i članka 122. Zakona o prekršajima (»Narodne
novine« broj 88/02) ministrica pravosuđa, uprave i lokalne samouprave donosi

## PRAVILNIK

### O UVJETIMA ZA OBAVLJANJE POSLOVA DOSTAVE U KAZNENOM I PREKRŠAJNOM POSTUPKU

Članak 1.

Ovim Pravilnikom propisuju se uvjeti koje trebaju
ispunjavati trgovačka društva ili obrtnici za obavljanje poslova dostave u
kaznenom i prekršajnom postupku.

Članak 2.

Obavljanje poslova dostave u kaznenom i prekršajnom
postupku može biti dano trgovačkim društvima koji su upisani u sudski registar
trgovačkog suda ili obrtnicima koji imaju obrtnicu za obavljanje poslova
dostave.

Članak 3.

Osim uvjeta navedenog u članku 2. ovoga Pravilnika
trgo­vačka društva ili obrtnici moraju ispunjenavati sljedeće uvjete:

– imati dobro i uredno poslovanje u Republici
Hrvatskoj.

– imati tehničku opremljenost uređajima, sredstvima i
osob­ljem koje osigurava učinkovitu dostavu

– obavljati poslove dostave na cijelom području
Republike Hrvatske.

Članak 4.

Trgovačka društva ili obrtnici dužni su obavljati
poslove dostave na način propisan za dostavu odluka, podnesaka i dopisa iz
glave XIII. Zakona o kaznenom postupku (»Narodne novine« broj 110/97., 27/98.,
58/99., 112/99., i 58/02) i iz glave XIV. Za­kona o prekršajima (»Narodne
novine« broj 88/02.).

Članak 5.

Pod poslovima dostave u smislu ovoga Pravilnika
podrazumijevaju se usluge prijema i uručenja:

– pošiljaka koje se uručuju primatelju osobno na ruke
(osobna dostava)

– pošiljaka koje se uručuju primatelju osobno uz mogućnost
predaje odraslom članu domaćinstva ili na poslu osobi ovlaštenoj za primanje pošte
(posredna dostava)

– pošiljaka pravnim osobama koje se uručuju bilo
kojem zaposleniku u sjedištu pravne osobe ili predstavniku pravne osobe osobnom
dostavom

– pošiljaka ubrzane pošte

– žurnih pošiljaka.

Članak
6.

Postupak
davanja posebnog dopuštenja za obavljanje poslova dostave u kaznenom i prekršajnom
postupku od strane ministra nadležnog za poslove pravosuđa, pokreće se u
Ministarstvu nadležnom za poslove pravosuđa podnošenjem zahtjeva trgovačkog društva
ili obrtnika, kojem zahtjevu treba priložiti ponudu s cjenikom usluga dostave i
dokumentaciju kojom se dokazuje ispunjenje uvjeta iz članka 2. i članka 3.
ovoga Pravilnika.

Članak 7.

Ministar nadležan za poslove pravosuđa, nakon što
razmotri zahtjev, ponudu s cjenikom usluga dostave i svu podnesenu
dokumentaciju trgovačkog društva ili obrtnika, te utvrdi da trgovačko društvo
ili obrtnik ima prihvatljivu ponudu, ispunjava uvjete iz članka 2. i članka 3.
ovoga Pravilnika, donijet će pisano rješenje o posebnom dopuštenju za
obavljanje poslova dostave u kaznenom i prekršajnom postupku u roku od 30 dana
od dana pod­nošenja zahtjeva.

Članak 8.

Posebno dopuštenje za obavljanje poslova dostave u
kaznenom i prekršajnom postupku daje se na vrijeme od dvije godine trgovačkom
društvu ili obrtniku s time da se može produžiti na razdoblje od četiri godine
ako se obavljanje poslova dostave pokaže dobro i učinkovito.

Članak 9.

Ministar nadležan za poslove pravosuđa oduzet će
posebno dopuštenje za obavljanje poslova dostave u kaznenom i pre­kršaj­nom
postupku trgovačkom društvu ili obrtniku:

– ako više ne ispunjava uvjete iz članaka 2. i 3.
ovoga Pravilnika

– ako nesavjesno obavlja poslove dostave i
zloupotrebljava posebno dopuštenje za obavljanje poslova dostave

– ako obavlja neučinkovitu dostavu i time nanosi štetu.

Članak 10.

Trgovačka društva ili obrtnici koji ne žele više
obavljati poslove dostave u kaznenom i prekršajnom postupku dužni su Ministru
nadležnom za poslove pravosuđa dostaviti takvu pisanu izjavu, a donošenjem rješenja
o prestanku, stavlja se izvan snage posebno dopuštenje za obavljanje poslova
dostave u kaznenom i prekršajnom postupku.

Članak 11.

Odredbe ovoga Pravilnika stupaju na snagu danom
objave u »Narodnim novinama«.

Klasa: 703-01/03-01/31
Urbroj: 514-04-03-1
Zagreb, 20. veljače 2003.

Ministrica
**Ingrid Antičević Marinović**, v. r.

if !supportEmptyParas endif

Pravilnik, NN 29/2003-407